དགུང་ལོ་ཞེ་དྲུག་པ་ཆུ་སྟག༡༧༢༢ལོར་ལམ་གྱི་གཙོ་བོ་རྣམ་གསུམ་གྱི་དོན་འགྲེལ་སོགས་གཞུང་དུ་མ་བརྩམས་ནས་ཤིང་པར་དུ་བརྐོས།མེ་ལུག༡༧༢༧ལོར་ཀཽཤྲི་ངག་དབང་འཕྲིན་ལས་རྒྱ་མཚོས་སླར་ཁྲི་བ་གནང་དགོས་པའི་བཀའ་ནན་བབས་པ་ལྟར་སླར་ཡང་གྲྭ་ཚང་གི་ཁྲི་བ་མཛད།ས་བྱ༡༧༢༩ལོར་ཀཽཤྲི་ངག་དབང་འཕྲིན་ལས་རྒྱ་མཚོས་ཅོ་ནེ་དགོན་ཆེན་དུ་རྒྱུད་པ་གྲྭ་ཚང་གསར་བཙུགས་ཀྱི་སློབ་དཔོན་དུ་བསྐོས།རྒྱུད་པའི་བླ་མ་དང་གྲྭ་ཚང་གི་མཁན་པོའི་འགན་གཅིག་ལྕོགས་མཛད་ནས་འདོན་རྟ་དབྱངས་དང་།ཐིག་རྡུལ་ཚོན་གཏོར་མ་བཅའ་བཟོ།རོལ་མོ་འབུད་དཀྲོལ་ཚུན་ཆད་རྒྱུད་སྟོད་ཀྱི་ཕྱག་བཞེས་ངོས་གཙང་ཞིང་།མདོ་སྔགས་ཀྱི་འཆད་ཉན་མི་ཉམས་གོང་འཕེལ་དུ་བཏང་བར་མ་ཟད།གྲྭ་མང་ལ་བདེ་གསང་གཉིས་ཀྱི་དབང་དང་།བསྐྱེད་རྫོགས་གཉིས་ཀྱི་འཆད་ཉན།འགྲེལ་བ་བཞི་སྦྲགས་ཀྱི་བཤད་པ་སོགས་བཀའ་ཆོས་ཅི་འདོད་དུ་བསྩལ་ཏེ་རྒྱུད་ཀྱི་འཆད་ཉན་རྒྱ་ཆེར་སྤེལ་བ་དང་།ཅོ་ནེའི་བསྟན་འགྱུར་པར་ཤིང་གི་ལས་དོན་གྱི་ཐོག་མའི་འཆར་བཀོད་སོགས་ལ་ཡང་དངོས་ཤུགས་བརྒྱུད་གསུམ་ཅི་རིགས་ནས་བློ་འདོན་དང་ཐུགས་ཁུར་ཚད་མེད་གནང་།དེ་དང་ལྷན་དུ་ཁོང་ཉིད་ཀྱིས་གསུང་རྩོམ་པོད་བཅུ་གཅིག་ལོངས་པ་ལྗགས་རྩོམ་མཛད་ཅིང་།ཁོང་གི་ཞལ་རྒྱུན་འཛིན་པའི་སློབ་མ་ལའང་།ཉང་ཚང་ངག་དབང་བསྟན་པའི་ཉི་མ་དང་།རྔ་རྒོད་ནམ་མཁའ་སེངྒེ།མ་ངེ་སློབ་དཔོན་བློ་བཟང་རྒྱ་མཚོ་སོགས་འཆད་ཉན་གྱི་རྒྱུན་འཛིན་པའི་སྣོད་ལྡན་སློབ་བུ་དང་ཡང་སློབ་མང་པོ་བསྐྱངས་ཤིང་།ཀཽཤྲི་ངག་དབང་འཕྲིན་ལས་རྒྱ་མཚོ་དང་།ཅོ་ནེ་དཔོན་ཆེན་གྱིས་དབུ་བླར་བཀུར་ནས་གདུལ་བྱའི་ཚོགས་ལ་ཆོས་ཀྱི་སྦྱིན་པ་རྒྱ་ཆེར་མཛད་ཅིང་།འབངས་མི་སེར་ལ་ནང་སེམས་ཀྱི་བདེ་བ་ཁྱད་པར་བའི་སྐལ་བ་བཟང་པོ་མུ་མཐུད་མྱོང་བའི་རྨང་གཞི་བརྟན་པོར་བཞག་པ་ནི་ལོ་རྒྱུས་ལ་བལྟས་པ་ཙམ་གྱིས་ཤེས་སོ།།